## Odluka Ustavnog suda Republike Hrvatske broj:U-IIIA-4011/2005 od 13. veljače 2008.

### NN 26/2008 (29.2.2008.), Odluka Ustavnog suda Republike Hrvatske broj:U-IIIA-4011/2005 od 13. veljače 2008.

# USTAVNI SUD REPUBLIKE HRVATSKE

**893**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Aldo Radolović, predsjednik Vijeća, te suci Marko
Babić, Mario Kos, Davor Krapac, Jasna Omejec i Nevenka Šernhorst, članovi
Vijeća, odlučujući o ustavnoj tužbi koju su podnijeli J. A. i Z. A. iz Z., na
sjednici održanoj 13. veljače 2008. godine, jednoglasno je donio

## ODLUKU

I. Ustavna tužba se usvaja.
II. Županijski sud u Sisku dužan je donijeti odluku u predmetu koji se vodi pred
tim sudom, pod poslovnim brojem Gž-1697/07 (predmet Općinskog suda u Kutini
broj: Ovr-124/03) u najkraćem mogućem roku, ali ne duljem od mjesec dana,
računajući od prvoga idućeg dana od dana objave ove odluke u »Narodnim
novinama«.
III. Općinski sud u Kutini dužan je provesti preostale ovršne radnje i dovršiti
postupak ovrhe u predmetu broj: Ovr-124/03 u najkraćem mogućem roku, ali ne
duljem od šest (6) mjeseci, po okončanju postupka iz točke II. izreke ove
odluke, odnosno nakon dostave spisa tom sudu.
IV. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst),
određuje se primjerena naknada podnositeljima ustavne tužbe, zbog povrede
ustavnog prava iz članka 29. stavka 1. Ustava Republike Hrvatske (»Narodne
novine« broj 41/01. – pročišćeni tekst), i to:
– J. A. iz Z., u iznosu od 5.500,00 kn,
– Z. A. iz Z., u iznosu od 5.500,00 kn.
V. Naknada iz točke IV. izreke ove odluke bit će isplaćena iz državnog proračuna
u roku od tri (3) mjeseca od dana podnošenja zahtjeva podnositelja Ministarstvu
financija Republike Hrvatske za njezinu isplatu.
VI. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine« broj 99/99., 29/02. i 49/02. – pročišćeni tekst; u daljnjem
tekstu: Ustavni zakon) podnositelji su 3. listopada 2005. godine podnijeli
ustavnu tužbu radi duljine ovršnog postupka koji se vodi pred Općinskim sudom u
Kutini pod brojem Ovr-124/03.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Kutini i Županijskog suda u Sisku, te uvida u presliku spisa Općinskog suda u
Kutini broj: Ovr-124/03, utvrdio pravno relevantne činjenice za odlučivanje o
povredi ustavnog prava podnositelja, zajamčenog člankom 29. stavkom 1. Ustava:
Podnositelji su 12. ožujka 2003. podnijeli Općinskom sudu u Kutini prijedlog za
ovrhu na temelju vjerodostojne isprave, prodajom nekretnina ovršenika, P. Lj.
Sud je 18. ožujka 2003. donio rješenje o ovrsi broj: Ovr-124/03.
Sud je 14. svibnja 2003. donio rješenje kojim je utvrdio vrijednost ovršenikovih
nekretnina.
Protiv rješenja od 14. svibnja 2003. ovršenik je podnio žalbu te je spis
otpremljen Županijskom sudu u Sisku, koji je rješenjem broj: Gž-1517/03 od 11.
ožujka 2004. ukinuo prvostupanjsko rješenje te predmet vratio Općinskom sudu u
Kutini na daljnji postupak.
Na ročištu održanom 11. listopada 2004. određeno je provođenje očevida radi
identifikacije i procjene nekretnina.
Očevid na licu mjesta proveden je 12. studenoga 2004. uz prisustvo građevinskog
vještaka.
Vještak je nalaz i mišljenje dostavio 2. prosinca 2004. godine.
Sud je 22. prosinca 2004. donio zaključak broj: Ovr-124/03 kojim je utvrdio
vrijednost nekretnina te odredio prodaju na usmenoj javnoj dražbi.
Ročišta za javnu dražbu održana su 16. veljače 2005. i 23. ožujka 2005.,
međutim, nije pristupio nitko od zainteresiranih kupaca.
Na sljedećem ročištu za javnu dražbu, održanom 13. travnja 2005., ovrhovoditelji
su izjavili da će kupiti nekretnine koje su predmet ovrhe te im je sud odredio
rok od trideset dana radi uplate kupovnine.
Sud je 20. svibnja 2005. donio rješenje o dosudi broj: Ovr-124/03, kojim je
određeno da će se ovrhovoditeljima nekretnine predati nakon što to rješenje
postane pravomoćno, te nakon što ovrhovoditelji uplate kupovninu.
Protiv rješenja od 20. svibnja 2005. ovršenik je podnio žalbu te je spis
otpremljen Županijskom sudu u Sisku koji je rješenjem broj: Gž-1176/05 od 4.
svibnja 2006. odbio žalbu ovršenika te potvrdio prvostupanjsko rješenje.
Sud je, na prijedlog ovršenika, 28. studenoga 2006. donio rješenje kojim je
stavio izvan snage rješenje o dosudi od 20. svibnja 2005. godine.
Zaključkom od 9. siječnja 2007., broj: Ovr-124/03, određeno je da će se ročište
za javnu dražbu održati 13. ožujka 2007. godine.
Podneskom od 9. ožujka 2007., ovršenik je predložio da se izvrši nova procjena
vrijednosti nekretnina.
Na ročište za javnu dražbu, održano 13. ožujka 2007., nije pristupio nitko od
zainteresiranih kupaca.
Rješenjem od 14. svibnja 2007. određeno je da će se provesti očevid radi ponovne
procjene vrijednosti nekretnina.
Protiv rješenja od 14. svibnja 2007. ovršenik je 30. svibnja 2007. podnio žalbu
koja je odbačena rješenjem suda broj: Ovr-124/03 od 1. lipnja 2007. godine.
Protiv rješenja od 1. lipnja 2007. ovršenik je podnio žalbu te je spis
otpremljen Županijskom sudu u Sisku gdje se vodi pod brojem Gž-1697/07.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe članka 29. stavka 1.
Ustava Republike Hrvatske i članka 63. Ustavnog zakona.

*Ustavna tužba nije osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA OVRŠNOG POSTUPKA

Ovršni postupak pokrenut je 12. ožujka 2003. pred Općinskim sudom u Kutini.
Ustavna tužba podnijeta je 3. listopada 2005., a do tog dana postupak ovrhe nije
dovršen, pa Ustavni sud utvrđuje da je do dana podnošenja ustavne tužbe ovršni
postupak trajao dvije (2) godine, šest (6) mjeseci i dvadeset jedan (21) dan.

4.2. POSTUPANJE NADLEŽNOG SUDA

U razmatranom, pravno relevantnom razdoblju Općinski sud u Kutini donio je 18.
ožujka 2003. rješenje o ovrsi broj: Ovr-124/03, a rješenjem od 14. svibnja 2003.
utvrdio je vrijednost ovršenikovih nekretnina. Županijski sud u Sisku, rješenjem
broj: Gž-1517/03 od 11. ožujka 2004., ukinuo je prvostupanjsko rješenje od 14.
svibnja 2003, te predmet vratio Općinskom sudu u Kutini na daljnji postupak.
Nakon toga Općinski sud u Kutini održao je ročište, proveo očevid na licu mjesta
te 22. prosinca 2004. donio zaključak kojim je utvrdio vrijednost nekretnina.
Prvostupanjski sud je 20. svibnja 2005. donio rješenje o dosudi broj: Ovr-124/03.
Protiv tog rješenja ovršenik je izjavio žalbu.
Nakon podnošenja ustavne tužbe Županijski sudu u Sisku je rješenjem broj: Gž-1176/05.
od 4. svibnja 2006. odbio žalbu ovršenika te potvrdio prvostupanjsko rješenje, a
28. studenoga 2006. Općinski sud u Kutini donio je rješenje kojim je stavio
izvan snage rješenje o dosudi od 20. svibnja 2005. godine. Nakon toga, sud je
rješenjem od 14. svibnja 2007. odredio da će se provesti očevid radi ponovne
procjene vrijednosti nekretnina. Protiv tog rješenja ovršenik je 30. svibnja
2007. podnio žalbu koja je odbačena rješenjem suda broj: Ovr-124/03 od 1. lipnja
2007. godine.
Protiv rješenja od 1. lipnja 2007. ovršenik je podnio žalbu te je spis
otpremljen Županijskom sudu u Sisku gdje se vodi pod brojem Gž-1697/07.

4.3. PONAŠANJE PODNOSITELJA USTAVNE TUŽBE
(OVRHOVODITELJA U OVRŠNOM POSTUPKU)

Podnositelji ustavne tužbe, kao ovrhovoditelji u ovršnom postupku, nisu
doprinijeli duljini postupka.

4.4. SLOŽENOST OVRŠNOG PREDMETA

Prosuđujući složenost konkretnog ovršnog predmeta, Ustavni sud utvrđuje da se u
konkretnom slučaju ne radi o složenoj ovršnoj stvari.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u
trajanju od dvije godine, šest mjeseci i dvadeset jedan dan. Sagledavajući u
cjelini razmatrani postupak, a imajući u vidu okolnost da se radi o postupku
žurne naravi te da postupak ovrhe još uvijek nije okončan, Ustavni sud ocjenjuje
da je povrijeđeno ustavno pravo podnositelja da zakonom ustanovljeni neovisni i
nepristrani sud u razumnom roku odluči o njihovim pravima ili obvezama, koje je
zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I., II. i III. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama IV. i V. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj. Određujući visinu naknade u konkretnom slučaju, Ustavni sud je uzeo u
obzir i trajanje ustavnosudskog postupka u ovom predmetu.
7. Odluka o objavi (točka VI. izreke) temelji se na odredbama članka 29.
Ustavnog zakona.
8. Predsjednik Županijskog suda u Sisku dužan je dostaviti Ustavnom sudu pisanu
obavijest o datumima donošenja i otpreme odluke u predmetu broj: Gž-1697/07 u
roku od (8) osam dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.
9. Predsjednik Općinskog suda u Kutini dužan je dostaviti Ustavnom sudu pisanu
obavijest o datumima donošenja i otpreme rješenja o dovršetku ovrhe provedbom
posljednje ovršne radnje, odnosno druge odluke kojom se postupak ovrhe dovršava
u skladu s člankom 68. Ovršnog zakona, u roku od (8) osam dana od dana njene
otpreme, a najkasnije osam (8) dana od isteka roka određenog u točki III. izreke
ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-4011/2005
Zagreb, 13. veljače 2008.

USTAVNI SUD REPUBLIKE HRVATSKE
Predsjednik Vijeća
**dr. sc. Aldo Radolović**, v. r.

Odluka, NN 26/2008-893
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)